TCAPอนาคตแจ่มต้นทุนลดสาขาเพิ่ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ทริส จ่อขึ้นอันดับเครดิตทุนธนชาตนครหลวงไทย และธนาคารธนชาต หลังควบรวมกิจการจบ นักวิเคราะห์แนะซื้อ TCAP
บริษัท ทริส เรทติ้ง เปิดเผยว่า จะทบทวนอันดับเครดิตของบริษัททุนธนชาต (TCAP) ธนาคารธนชาต และธนาคารนครหลวงไทย (SCIB) หลังแผนการควบรวมกิจการของธนาคารธนชาตแล้วเสร็จและได้รับความเห็นชอบจากผู้ถือหุ้นในเดือนเม.ย. เรียบร้อยแล้ว 
ขณะนี้ได้ประกาศเปลี่ยนมุมมองเครดิตเป็นมีแนวโน้มเชิงบวก จากเดิมที่มีมุมมองคงที่ 
เหตุผลที่มีมุมมองเชิงบวก สะท้อนถึงความแข็งแกร่งทางการตลาดในธุรกิจธนาคารพาณิชย์ โครงสร้างสินเชื่อ และฐานเงินฝากของธนาคารจะมีการกระจายตัวมากยิ่งขึ้น และมีฐานทุนที่แข็งแกร่งขึ้นอย่างมีนัยสำคัญตามแผนการเพิ่มทุน
ด้านราคาหุ้นของ TCAP เพิ่มขึ้นทันทีหลังกลับมาเปิดซื้อขายตามปกติ และไล่ขึ้นไปสูงสุดถึง 21.90 บาท ก่อนมีแรงขายทำกำไรมาปิดที่ 21.40 บาท เพิ่มขึ้น 0.20 บาท มูลค่าการซื้อขายหนาแน่นถึง 940 ล้านบาท และ SCIB ปิดที่ 31.50 บาท บวก 0.50 บาท 
บล.เอเซีย พลัส ออกบทวิเคราะห์ว่า TCAP มีสาขาเพิ่มขึ้นทันที 450 สาขา หลังเข้าไปซื้อธนาคารนครหลวงไทย และสามารถ เข้าถึงแหล่งเงินฝากได้ง่ายด้วย ทำให้ต้นทุนทางการเงินลดลงทันที 0.50% จากปัจจุบัน และปรับเพิ่มมูลค่าหุ้นที่เหมาะสมเป็น 1.2 เท่าต่อมูลค่าทางบัญชี (P/BV) จากเดิมอยู่ที่ 1.1 เท่า และให้ราคาเหมาะสมที่ 30.36 บาท และแนะนำซื้อ
อย่างไรก็ตาม หลังเข้าซื้อครั้งนี้ฐานะเงินกองทุนขั้นที่ 2 จะลดลงจาก 14.6% เหลือ 6.89% และคาดว่าธนาคารธนชาตจะเพิ่มทุน 4 หมื่นล้านบาท โดย TCAP และโนวาสโกเทียจะเป็นผู้ใส่เงินอีกประมาณ 5,0006,000 ล้านบาท จะออกหุ้นกู้ด้อยสิทธิเพื่อนำเงินมาทำกองทุนขั้นที่ 2 ล่าสุดธนชาตได้ยื่นไฟลิงขอสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกหุ้นกู้แล้ว